Kui üldiselt on inimesed kindlad, et nad on shimpansidest (Pan troglodytes) igas mõttes enam arenenud, siis nüüd avastasid Michigani ülikooli geneetikud, et vähemalt looduslikust valikust põhjustatud muutuste osas geenides on meie lähim sugulasliik meist pikalt ees.  Leid näitab, et pärast inimese ja shimpansi evolutsioonilist lahknemist ühisest eellasest ligikaudu 6 miljoni  aasta eest on shimpansi geenid positiivse selektsiooni käigus (looduslikust valikust soodustatud kasulikud mutatsioonid) muutunud inimese geenidest oluliselt enam.  Ajakirja Proceedings of the National Academy of Sciences värskes numbris tutvustatava uurimistöö käigus võrdlesid teadlased inimese ja shimpansi genoomide 13.888 sarnast geeni ning tegid kindlaks, et kui shimpansidel leidub märke positiivse selektsiooni mõjul toimunud muutustest 233 sellises geenis, siis inimeste puhul on sama näitaja kõigest 154.  Uuringut juhtinud geneetik Jianzhi Zhangi sõnul lükkab avastus ümber arvamuse, et inimese praeguse domineeriva positsiooni taga loomariigis on suurem hulk antud tüüpi mutatsioone.  Shimpanside edumaa evolutsioonilises võidukäigus võib tuleneda tõigast, et suurema osa kahe liigi ühise ajaloo vältel oli maailmas inimestest oluliselt rohkem shimpanse, mistõttu selle liigi "geenilava" on olnud laiem.  Pisut vähem kui  14.000 geeni võrdlemine ei anna veel loomulikult kahe liigi erinevustest täpset pilti, ent esialgu on see parim, mida on võimalik teha, sest shimpansi genoom pole veel sugugi inimgenoomiga samas mahus kaardistatud.  Zhang tunnistas ka, et on väga keeruline kindlaks teha geene, mis on positiivse selektsiooni toimel muutunud evolutsioonilises mõttes "eilse päeva" jooksul.  Sellised geenid võisid muutuda vastusena olulistele välismõjuritele (muutused kliimas ja toiduressurssides), millega puutusid kokku  varased inimesed, kes on viimase ca 100.000 aasta vältel Aafrikast laia maailma rännanud.   Värske geeniavastus näitab siiski selgelt, et geneetiliselt "kaugemale arenenud" liik ei pruugi sugugi olla väiksema hulga geenimutatsioone läbi  teinud liigist "looduslikus hierarhiasüsteemis" kõrgemal kohal.  Zhang märkis, et inimesed võiksid uuringust muuhulgas kõrva taha panna, et me oleme tegelikult siiski vaid tavalised loomad.    Vaata ka: